Verkragting van kleuter van hofrol geskrap, DA woedendArgieffoto. Die DA het Dinsdag sy skok uitgespreek nadat die saak teen die vermeende verkragter van ŉ tweejarige dogtertjie in die Oos-Rand van die hofrol geskrap is weens ŉ tekort aan bewyse. John Moodey, Gautengse leier van die DA, het in ŉ verklaring gesê die kleuter is verlede week in Reigerpark in Boksburg verkrag toe haar ma moes gaan werk en haar noodgedwonge in die sorg van ŉ man wat aan haar bekend is, gelaat het. Die man (34) is kort daarna in verband met die verkragting van die kleuter in hegtenis geneem. Die plaaslike landdroshof het egter vandeesweek die saak van die hofrol geskrap en vir verdere ondersoek verwys. Dié besluit het die DA warm onder die kraag. “Indien hy wel die kleuter verkrag het, moet hy onmiddellik uit die samelewing verwyder word, aangesien hy ’n bedreiging vir alle vroue en kinders is en die lewe van ’n babadogtertjie met soveel potensiaal vernietig het,” sê Moodey in die verklaring. “Dit is onaanvaarbaar dat die geregtigheid vir ’n kind wat geskend is, uitgestel moet word weens die onbevoegdheid van die polisie. Die strafregstelsel is in ’n toestand van ineenstorting.” Om sake te vererger sê Moodey dat ŉ telefoonoproep aan die Reigerpark-polisiestasie aan die lig gebring het dat daar sedert 2015 geen verkragtingstoetsstelle (rape kits) by dié polisiestasie is nie. Moodey verwys in die verklaring na die misdaadstatistiek van 2018-’19 wat toon dat die pleeg van seksuele misdrywe in Suid-Afrika dié jaar met 4,6% toegeneem het, terwyl die subkategorie van seksuele aanranding met 9,6% toegeneem het. Luidens die verklaring is 24 387 gevalle van seksuele misdrywe teen kinders in dié tyd aangemeld, wat 3,8% van aangemelde misdade teen minderjariges in dieselfde jaar uitmaak. Die statistiek toon verder dat verkragting in Gauteng met 355 sake toegeneem het – van 8 062 na 8 417 gevalle.